དེབ་ཐེར་འདིས་ཁོ་བོར་བཞག་པའི་བག་ཆགས་ཟབ་ཤོས་ཤིག་ནི།འདི་ཉིད་མཐོང་མ་ཉིད་ནས་དད་གུས་འདྲེན་པར་བྱེད་པའི་གླེགས་བམ་ཆེན་པོ་དེ་འདྲ་མ་ཡིན་ཡང་།ལྟོས་བཅས་སུ་བརྗོད་བྱ་ཕུན་སུམ་ཚོགས་ཤིང་ཕྱོགས་སྣ་མང་པོ་འདུས་པ་ཞིག་སྟེ།བོད་ཀྱི་སྲིད་དབང་རིམ་བྱོན་སྲོག་ཤིང་དུ་བཟུང་སྟེ་བྲིས་པ་དང་སྦྲགས།གནའ་དེང་གི་བོད་ཀྱི་དེབ་ཐེར་གྲགས་ཅན་ཕལ་ཆེ་བས་སྨྱུག་འོག་ནས་དོར་བའི་བོད་ཀྱི་ཕྱོགས་མཐའི་ཡུལ་གྲུ་ཁག་ཅིག་དང་།རྒྱལ་ཕྲན་དང་ཚོ་པ་ཁག་ཅིག་གི་སྐོར་ཡང་དེང་རབས་ཀྱི་ལོ་རྒྱུས་རིག་པའི་ཐབས་ལམ་སྤྱད་དེ་བོད་ཀྱི་ལོ་རྒྱུས་ཀྱི་སྒྲོམ་གཞིའི་ནང་བླངས་ཡོད་པ་དེ་རེད།དཔེར་ན།ས་བཅད་གཉིས་པའི་ནང་དུ་ཆཱང་དང་།སུམ་པ་དང་།འ་ཞ།ཞང་ཞུང་སོགས་ཀྱི་སྐོར་བསྡུས་ཡོད་པ་དང་།ས་བཅད་གསུམ་པའི་ནང་དུ་འཇང་དང་འ་ཞའི་སྐོར་བརྗོད་ཡོད་པ་དང་།ས་བཅད་བཞི་པའི་ནང་དུ་ཙོང་ཁའི་རྒྱལ་རབས་དང་།གླིང་ཚང་རྒྱལ་པོ།མི་ཉག་རྒྱལ་པོ་སོགས་ཀྱི་སྐོར་བཀོད་པ་དང་།ས་བཅད་དྲུག་པའི་ནང་དུ་མདོ་སྨད་དང་ཁམས་ཕྱོགས་ཀྱི་ཡུལ་དང་ཚོ་སྡེ་གལ་ཆེན་ཁག་ཅིག་གི་སྐོར་བཀོད་པ་སོགས་ཀྱིས་མཚོན་ནོ།།དེ་ནི་དེབ་ཐེར་འདིའི་གཞན་ན་མེད་པའི་ཁྱད་ཆོས་ཤིག་ཡིན་པར་སེམས་ཤིང་།སྔོན་བྱོན་མཁས་པའི་བཞེད་པ་དང་གསུང་ཡིན་ཞེས་སྔ་དུས་ཀྱི་དེབ་ཐེར་གྱི་བརྗོད་བྱ་ཁོ་ན་བསྐྱར་ཟློས་བྱེད་པའི་དེབ་ཐེར་ཕལ་མོ་ཆེ་ལས་རིང་དུ་འགོངས་ཡོད་དོ།།